《钓台》
宋代·章岷

乘兴访遗基，扁舟宿烟渚。
水净写天形，山空答人语。
风篁自成韵，霜叶纷如雨。
寒亭暮响清，饥猿夜啼苦。
疑将洞府接，似与人寰阻。
不羡重城中，喧喧听笳鼓。

作者简介：建州浦城人，徙居镇江，字伯镇。仁宗天圣五年进士。历两浙转运使、苏州知州等职，皆有政绩。官终光禄卿。性刚介，工诗，范仲淹尝称其诗真可压倒“元白”。